17/07/2018 | Administración LocalMunicipal
Santiago de Compostela
Área de Servizos Sociais
Aprobación definitiva e publicación do Regulamento de funcionamento interno do Consello Municipal de Cooperación e Solidariedade do Concello de Santiago de Compostela

APROBACION DEFINITIVA E PUBLICACION DO REGULAMENTO DE FUNCIONAMENTO INTERNO DO CONSELLO MUNICIPAL DE COOPERACIÓN E SOLIDARIEDADE DO CONCELLO DE SANTIAGO DE COMPOSTELA O Pleno da corporación do Concello de Santiago de Compostela, na sesión ordinaria que tivo lugar o día 15 de marzo de 2018, aprobou inicialmente o Regulamento de Funcionamento Interno do Consello Municipal de Cooperación e Solidariedade do Concello de Santiago de Compostela. Publicado o trámite de información pública e audiencia os interesados o 28 de marzo de 2018 no Boletín Oficial da Provincia e transcorrido o prazo sen que se teñan presentado reclamacións ou suxestións, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, do 2 de abril, reguladora das Bases de Réxime Local. En cumprimento do previsto no artigo 70.2 da devandita Lei, procédese á publicación íntegra do texto. REGULAMENTO DE FUNCIONAMENTO INTERNO DO CONSELLO MUNICIPAL DE COOPERACIÓN E SOLIDARIEDADE DO CONCELLO DE SANTIAGO DE COMPOSTELA EXPOSICIÓN DE MOTIVOS A participación cidadá é un dos piares sobre os que se asenta a idea de democracia e tamén é, un dos medios a través dos cales a cidadanía xulga a acción dos seus gobernos. Supón recoñecer a pluralidade de pensamentos, opinións e visións dos asuntos e contribúe ao desenvolvemento social, á construción do capital social, ao fomento da corresponsabilidade e á mellora da calidade dos servizos públicos. As vantaxes e beneficios que comporta a participación cidadá na toma de decisión, fanse máis evidentes no eido local, onde as organizacións sociais, os grupos locais, as familias, a cidadanía en definitiva, teñen o dereito e o deber de esixir que se teñan en conta e se debatan as súas demandas, críticas e propostas. A Carta Europea de Autonomía Local feita en Estrasburgo o 15 de outubro de 1985, no seu preámbulo considera que o dereito da cidadanía a participar na xestión dos asuntos públicos forma parte dos principios democráticos comúns a todos os membros do Consello de Europa, entendendo que a autonomía local supón o dereito e a capacidade efectiva das Entidades Locais para ordenar e xestionar unha parte importante dos asuntos públicos no marco da lei, baixo a súa responsabilidade e en beneficio dos seus habitantes. Neste senso a Constitución, no título preliminar, establece o dereito da cidadanía a participar na vida política, económica, cultural e social (artigo 9.2) aludindo á obriga dos poderes públicos de promover as condicións para a participación libre e eficaz da cidadanía no desenvolvemento político, social, económico e cultural. A participación cidadá a través de consellos consultivos vén prevista no artigo 71 da Lei 5/1997 do 22 de xullo, da Administración Local de Galicia, os artigos 1 e 69 da Lei 7/1985 Reguladora das Bases do Réxime Local e os artigos 130 e 131 do Regulamento 2568/1986, do 28 de novembro, de Organización, Funcionamento e Réxime Xurídico das Entidades Locais; tamén está recollida no artigo 29 do Regulamento de Participación Cidadá do Concello de Santiago aprobado por acordo plenario do 4 de decembro de 1998. Por outra banda o artigo 20 da Lei 23/1998, do 7 xullo, de Cooperación Internacional para o Desenvolvemento tamén prevé a participación municipal neste ámbito. O obxectivo desta iniciativa é a creación do órgano consultivo de participación cidadá para a análise, asesoramento e seguimento das accións en materia de cooperación internacional ao desenvolvemento así como de integración social e comunitaria, nomeadamente dando resposta ás necesidades e demandas do fenómeno migratorio, sendo o municipio o ámbito territorial onde as mesmas se concretan en primeira instancia. A convocatoria polo Concello de Santiago de Compostela no ano 2017 das primeiras axudas de cooperación ao desenvolvemento, das que se pretende que teñan continuidade, fai aínda máis necesaria a existencia deste órgano para achegar coñecementos e experiencia e posibilitar a realización con éxito doutras accións neste ámbito co apoio dos actores que levan a cabo actividades relacionadas coa cooperación internacional. A integración da poboación migrante require a mobilización de múltiples recursos como múltiples son os aspectos que atinxe este labor: primeira acollida, vivenda, emprego, saúde, educación, servizos sociais. Identificalos e utilizalos de forma eficiente é fundamental para lograr o obxectivo da integración e evitar a marxinación. Neste senso contar con aqueles que están en contacto con esta problemática e poden achegar non só experiencia, senón consello e alternativas de actuación para conseguir a activación eficiente dos recursos dispoñibles, é un dos motivos fundamentais para a creación deste órgano de participación. ÍNDICE Artigo 1. Natureza Artigo 2. Ámbito de actuación Artigo 3. Funcións do Consello Municipal de Cooperación e Solidariedade Artigo 4. Composición  Presidencia  Vicepresidencia  Vogalías  Secretaría Artigo 5. Funcións dos membros Artigo 6. Da Presidencia Artigo 7. Da Vicepresidencia Artigo 8. Da Secretaría Artigo 9. Comisións de traballo Artigo 10. Xuntanzas e acordos Artigo 11. Convocatoria das xuntanzas Artigo 12. Duración do mandato Artigo 13. Sede Disposición final única. Entrada en vigor REGULAMENTO DO CONSELLO MUNICIPAL DE COOPERACIÓN E SOLIDARIEDADE DO CONCELLO DE SANTIAGO DE COMPOSTELA Artigo 1.–Natureza. O Consello Municipal de Cooperación e Solidariedade é un órgano colexiado de participación da cidadanía para a consulta, asesoramento e seguimento das accións en materia de cooperación para o desenvolvemento, educación para a cidadanía global e acción humanitaria, deste Concello de Santiago de Compostela. O Consello Municipal de Cooperación e Solidariedade créase con base nas previsións que sobre a participación cidadá nos asuntos municipais, dispoñen o artigo 71 da Lei de 5/97 do 22 de xullo da administración local de Galicia, os artigos 1 e 69 da Lei reguladora das Bases de Réxime Local e na restante normativa de ámbito estatal e local, nomeadamente no Regulamento de Participación Cidadá do Concello de Santiago de Compostela sen prexuízo do exercicio das facultades de decisión dos órganos representativos regulados por lei. Os estudos, propostas e informes emitidos polo Consello son de carácter informativo e con fins consultivos, non vinculantes. En consecuencia, configúrase como un órgano permanente de participación, asesoramento, consulta, proposta, información, comunicación e debate. Artigo 2.–Ámbito de actuación. O ámbito de actuación do Consello Municipal de Cooperación e Solidariedade é coincidente cos límites e competencias municipais e sempre referido a temas de cooperación e solidariedade internacional. Non obstante, este Consello procurará a coordinación e colaboración con outros concellos e outras entidades, públicas e privadas, que transcendan o ámbito municipal co fin de procurar información, realizar propostas ou trasladar solicitudes, naqueles casos que poidan incidir nas actuacións deste Consello. Artigo 3.–Funcións do Consello Municipal de Cooperación e Solidariedade. Son funcións deste Consello a representación e canalización da participación comunitaria -en temas de cooperación para o desenvolvemento, educación para a cidadanía global e acción humanitaria do Concello de Santiago de Compostela- dun sector dos colectivos ou organizacións sociais da cidade de Santiago relacionados cos asuntos que son competencia deste Consello; así como tamén o asesoramento e a elaboración de propostas de actuación en materia de cooperación e solidariedade internacional e o seu seguimento. As competencias do Consello de Cooperación e Solidariedade son: 1. Establecer as súas propias liñas xerais da actuación do mesmo.2. Coñecer e colaborar na elaboración de convocatorias de subvencións, plans e estratexias de cooperación, ditames, propostas de actuación sobre canles de información entre o Consello e a sociedade compostelá así como emitir informes a proposta dos mesmos.3. Promover a realización de informes de avaliación das actuacións anuais do Consello, así como das comisións de traballo que se podan constituír.4. Participar no desenvolvemento, execución, seguimento e avaliación dos programas, estratexias ou plans municipais de cooperación para o desenvolvemento, educación para a cidadanía global e acción humanitaria. 5. Canalizar e valorar cantas iniciativas e suxestións permitan desenvolver un proceso participativo da veciñanza nas actuacións municipais de cooperación para o desenvolvemento, educación para a cidadanía global e acción humanitaria.6. Recompilar canta información sexa necesaria para o cumprimento das anteditas funcións.7. Favorecer a coordinación e complementariedade entre os diferentes axentes de cooperación que operan no ámbito municipal, tanto institucións públicas e privadas como organizacións e entidades de cooperación e desenvolvemento 8. Incorporar ao Concello e á cidadanía de Santiago de Compostela os obxectivos da Axenda 2030 para o desenvolvemento sustentable adoptada pola Asemblea Xeral da ONU o 25 de setembro de 2015. Artigo 4.–Composición. O Consello Municipal de Cooperación e Solidariedade estará formado polos seguintes órganos: Presidencia, Vicepresidencia, Vogalías e Secretaría. Presidencia:  Titular da Alcaldía ou da Concellería en quen delegue. Vicepresidencia:  A persoa titular da área de goberno que sexa competente en materia de cooperación e solidariedade, delegada ao efecto pola Alcaldía. Vogais: 1. Unha persoa representante de cada un dos grupos municipais integrantes da Corporación.2. Unha persoa representante das asociacións veciñais representadas no consello de relacións veciñais.3. Cinco representantes das organizacións non gobernamentais para o desenvolvemento radicadas en Santiago ou que demostren ter realizado actividades en Santiago, propostas pola Coordinadora Galega de Organizacións non Gobernamentais para o Desenvolvemento ou pola entidade que a suceda.4. Dúas persoas expertas de recoñecido prestixio, designadas pola Presidencia do Consello por proposta da maioría cualificada dos membros deste Consello.5. Unha persoa representante da Dirección Xeral de Relacións Exteriores da Xunta de Galicia.6. Unha persoa representante de Consello Económico e Social do Concello de Santiago de Compostela.7. Unha persoa representante do Foro Cívico de Santiago de Compostela.8. Unha persoa representante do Servizo de Participación e Integración Universitaria da Universidade de Santiago de Compostela.9. Unha persoa representante do Fondo Galego de Cooperación e Solidariedade.10. Unha persoa representante do Foro Galego de Inmigración. Secretaría: 11. Titular da Secretaría municipal ou persoa en quen delegue. Así mesmo, para funcións de asesoramento, a Presidencia poderá invitar ás sesións do Consello a calquera persoa experta, organización ou entidade que resulte de interese para os temas tratados. Artigo 5.–Funcións das persoas membros. Son funcións das persoas membros: 1. Propoñer asuntos a incluír na orde do día das sesións.2. Participar nos debates das sesións.3. Formular propostas en relación cos asuntos fixados na orde do día.4. Exercer o seu dereito ao voto e formularen votos particulares, así como expresar o sentido do seu voto e os motivos que o xustifican.5. Formular iniciativas, preguntas e suxestións.6. Obter a información precisa para cumprir as funcións asignadas.7. Respectar a confidencialidade da información que adquira pola súa condición de membro do Consello, aínda con posterioridade ao seu cesamento.8. Cantas outras funcións sexan inherentes á súa condición. As persoas membros do Consello non poderán atribuírse as funcións de representación asignadas a este, salvo que expresamente se lles outorgasen por acordo validamente adoptado, para cada caso concreto, polo propio órgano. En casos de ausencia ou de enfermidade, e en xeral cando concorra unha causa xustificada, as persoas membros do Consello serán substituídas polas súas suplentes, se as houbese. As asociacións cidadás e organizacións de cooperación poderán substituír as persoas que as representan por outras, acreditándoo ante a Secretaría do Consello, que dará traslado ao Pleno deste órgano. No nomeamento das persoas membros terase en conta o establecido no artigo 16 da Lei orgánica 3/2007, do 22 de marzo, para a igualdade efectiva de mulleres e homes, procurando atender ao principio de presenza equilibrada entre ambos os sexos na súa composición. Tamén se atenderá ao previsto no Decreto lexislativo 2/2015 de 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade. Neste senso, á hora de propor dous representantes, sempre serán unha muller e un home, ou viceversa. E igualmente para o caso das persoas propostas como suplentes. No caso de que un membro do Consello Municipal de Cooperación e Solidariedade falte a tres sesións ordinarias sen xustificación, proporase a súa substitución no Consello. Artigo 6.–Da Presidencia. A Alcaldía do Concello de Santiago de Compostela presidirá o Consello Municipal de Cooperación e Solidariedade, podendo delegar dita presidencia na persoa titular da Área de Goberno Municipal competente en materia de cooperación e solidariedade. Son funcións da Presidencia: 1. Representar o Consello.2. Acordar a convocatoria, fixar a orde do día, presidir e moderar as sesións ordinarias e extraordinarias do Consello Municipal de Cooperación e Solidariedade e das comisións permanentes, se houbera.3. Velar polo cumprimento dos acordos do Consello e as súas normas de funcionamento.4. Someter iniciativas e propostas á consideración do Consello.5. Dar o seu visto e prace as actas e as certificacións dos acordos do Pleno e da Comisión Permanente.6. Dirimir co seu voto os empates para os efectos de adoptar acordos. Artigo 7.–Da Vicepresidencia. A Vicepresidencia corresponderá á persoa titular da Área de Goberno que sexa competente en materia de cooperación e solidariedade. A persoa que ostente a Vicepresidencia, asumirá a Presidencia en caso de vacante, ausencia ou enfermidade. Artigo 8.–Da Secretaría. Actuará como titular da Secretaría, con voz e sen voto, a persoa titular da Secretaría Municipal ou persoa en quen delegue. Son funcións da Secretaría: 1. Realizar as tarefas administrativas do Consello.2. Preparar a documentación necesaria das sesións e cursar a proposta de orde do día das mesmas.3. Asistir ás sesións, con voz pero sen voto elaborando as súas actas, autorizalas coa súa sinatura e o visto e prace da Presidencia e dar o curso correspondente aos acordos que se adopten.4. Expedir, co visto e prace da Presidencia, certificacións sobre actos e acordos do Consello.5. Levar de forma actualizada o rexistro de membros e representantes dos distintos órganos, así como as altas e baixas.6. As demais que lle sexan encomendadas pola Presidencia do Consello. No caso de ausencia, vacante ou enfermidade da persoa titular da Secretaría do Consello Municipal de Cooperación e Solidariedade será substituída no exercicio das súas funcións pola persoa que veña designada como suplente. Artigo 9.–Comisións de traballo.1. As comisións de traballo son grupos cuxa finalidade é elaborar informes e propostas así como desenvolver, baixo a supervisión do Consello, os proxectos ou programas que o Consello lles encomende nas materias propias da súa competencia.2. O Consello poderá crear, con carácter temporal ou permanente, as comisións de traballo que considere oportunas. O acordo de creación determinará o seu cometido e organización interna.3. Estarán integradas por, polo menos, catro membros do Consello e poderán asemade formar parte delas outras persoas designadas por estes. Un dos integrantes da Comisión, que á súa vez sexa membro do Consello, exercerá a súa coordinación e fará a interlocución co Consello.4. No suposto de que teñan carácter permanente, no acordo de creación, poderán fixarse os prazos nos que se procederá á renovación periódica dos seus membros. Artigo 10.–Xuntanzas e acordos.1. As reunións do Consello poderán ser ordinarias e extraordinarias.2. O réxime de xuntanzas do Consello será semestral para as asembleas ordinarias, e para as de carácter extraordinario cantas veces o convoque a Presidencia, por propia iniciativa ou por solicitude dun terzo dos compoñentes. As súas deliberacións serán abertas a calquera cidadán que desexe asistir, sen voz nin voto.3. O Consello poderá acordar a invitación ás súas sesións, con voz pero sen voto, a asociacións, organismos ou persoas expertas relacionadas con algún asunto dos incluídos na orde do día.4. Os acordos do Consello Municipal de Cooperación e Solidariedade serán adoptados por maioría simple.5. Para a válida constitución das sesións do Consello requirirase, en primeira convocatoria, a presenza de, polo menos, a metade das persoas membros máis a Presidencia e a Secretaría, titulares ou suplentes. En segunda convocatoria será suficiente a asistencia dun terzo das persoas membros, titulares ou suplentes, máis a Presidencia e a Secretaría ou as súas substitucións legais. Para a segunda convocatoria bastará o transcurso de media hora dende a primeira convocatoria. Artigo 11.–Convocatoria das reunións.1. A convocatoria das sesións deberá comunicarse a cada unha das persoas membros do Consello, e ser recibida cunha antelación mínima de 7 días no caso de sesións ordinarias e de 2 días no caso de sesións extraordinarias. A información sobre os temas que figuren na orde do día estará á disposición dos membros en igual prazo. Os membros do Consello Municipal de Cooperación e Solidariedade, poderán engadir o que consideren á orde do día das súas xuntanzas ata 3 días despois de recibir a proposta da Presidencia da orde do día.2. A comunicación das convocatorias corresponde á Secretaría e conterá a orde do día das reunións. Artigo 12.–Duración do mandato.1. As representacións dos grupos municipais integrantes da Corporación posuirán a súa condición mentres perdure o mandato da Corporación Local na que se produza o seu nomeamento, sen prexuízo de que se poida postular o seu cesamento en calquera momento e o nomeamento dunha persoa substituta para o tempo que reste de mandato.2. O resto das vogalías exercerán tal condición durante un período de catro anos, sen prexuízo da súa posible continuidade e de que as organizacións e organismos correspondentes poidan propor a súa substitución en calquera momento para o tempo que reste de mandato. Artigo 13.–Sede. A sede e o lugar de reunión do Consello Municipal de Cooperación e Solidariedade será a sede da Concellaría de Políticas Sociais, Diversidade e Saúde, Rúa Isaac Díaz Pardo 2-4, ou o lugar que en cada caso designe a presidencia na convocatoria. Disposición final única. Entrada en vigor. O presente regulamento entrará en vigor unha vez publicado o seu texto íntegro no Boletín Oficial da Provincia (ou diario oficial que corresponda) e logo de transcorrido o prazo previsto no artigo 65.2 da Lei 7/1985, do 2 de abril, Reguladora das Bases do Réxime Local. Santiago de Compostela, 18 de xuño de 2018. O alcalde-presidente P. D. A concelleira-delegada de Políticas Sociais, Diversidade, Saúde e Centros Cívicos Decreto da Alcaldía de 28 de xuño de 2017. Asdo.: Concepción Fernández Fernández